रांची, कडरू पुल को आकर्षक बनाने के उद्देश्य से दोनों ओर की दीवारों पर जनजातीय कलाकृति लगायी गयी थी जिसे कुछ शरारती तत्वों ने तोड़ना शुरू कर दिया है। यहां तक कि वे इन कलाकृतियों को अपने घर भी ले जा रहे हैं। इन कलाकृतियों को पुल के निर्माण के वक्त दोनों ओर लगाया गया था। इसे पुल पर गुजरते वक्त आसानी से देखा जा सकता है। इस संबंध में आसपास के लोगों से पूछे जाने पर उन्होंने बताया कि कलाकृतियों को तोड़ा जाता है। मना करने पर वे राहगीरों पर ही बरस पड़ते हैं। इन कलाकृतियों के माध्यम से झारखंड की संस्कृति को प्रदर्शित किया गया ताकि बाहर से आने वाले लोगों को राज्य की संस्कृति के बारे में जानकारी मिल सके। इसको लेकर कडरू के लोगों में रोष देखा जा रहा है। उनकी मांग है कि प्रशासन इस ओर ध्यान दे और कलाकृतियों को नष्ट करने वालों पर तत्काल अंकुश लगाये। अगर प्रशासन इसे रोकने में असफल रहता है तो कडरूवासी अपने स्तर पर इससे निबटनों को बाध्य होंगे।